《送祝蕃远北上》
元代·黄溍

春风吹九衢，卑卑桃李门。明堂待松柏，未失山林尊。

相逢今岁寒，是事无深论。念子抱远志，此道夙所敦。

刊条落其叶，将使见本根。痛恨日月微，毅然辟浮云。

奈何夸毗子，聚讼生纷纭。瀛洲富才彦，冠盖如云屯。

去去当遇合，美价倾玙璠。惟须用卿法，力行尊所闻。

丈夫必有事，寤主在一言。上以禆圣学，下以安元元。

我如鹤俛啄，岂复思乘轩。子如抟风鹏，本是天池鲲。

栖栖文学掾，平世何足云。勖哉保令德，契阔期无谖。

作者简介：黄溍（1277年11月27日—1357年10月18日），字晋卿，一字文潜，婺州路义乌（今浙江义乌）人，元代著名史官、文学家、书法家、画家。他文思敏捷，才华横溢，史识丰厚。一生著作颇丰，诗、词、文、赋及书法、绘画无所不精，与浦江的柳贯、临川的虞集、豫章的揭徯斯，被称为元代“儒林四杰”。他的门人宋濂、王袆、金涓、傅藻等皆有名于世。